### อย. ผนึกพลังเครือข่าย 9 หน่วยงาน MOU ติดปีกงานคุ้มครองผู้บริโภคไทยสู่สากล

### อย. ผนึกพลังเครือข่ายพันธมิตร 9 หน่วยงาน MOU บูรณาการความร่วมมือทางวิชาการ การวิจัยและนวัตกรรม ยกระดับการคุ้มครองผู้บริโภคด้านผลิตภัณฑ์สุขภาพในระดับสากล

### วันนี้ (3 มีนาคม 2568) ณ อาคาร OSSC สำนักงานคณะกรรมการอาหารและยา นายแพทย์สุรโชค ต่างวิวัฒน์ เลขาธิการคณะกรรมการอาหารและยา เปิดเผยว่า ตลอด 5 ทศวรรษที่ผ่านมา สำนักงานคณะกรรมการอาหารและยา (อย.) ในฐานะองค์กรหลักด้านการคุ้มครองผู้บริโภคและส่งเสริมผู้ประกอบการด้านผลิตภัณฑ์สุขภาพ ยึดมั่นในการกำกับดูแลผลิตภัณฑ์สุขภาพ ส่งเสริมการประกอบการ และพัฒนาระบบงานคุ้มครองผู้บริโภคไทยมาอย่างต่อเนื่อง โดยความก้าวหน้าและผลสำเร็จของการดำเนินงาน ส่วนสำคัญมาจากการสนับสนุนของเครือข่ายพันธมิตรทุกภาคส่วนที่บูรณาการความร่วมมือกันอย่างใกล้ชิด และเพื่อยกระดับงานคุ้มครองผู้บริโภคด้านผลิตภัณฑ์สุขภาพสู่ระดับสากล อย. จึงได้ลงนามความร่วมมือกับอีก 9 หน่วยงานที่มีความรู้ ความเชี่ยวชาญ และความมุ่งมั่นร่วมกับ อย. ได้แก่ กรมการแพทย์ สำนักงานพัฒนาการวิจัยการเกษตร (องค์การมหาชน) มหาวิทยาลัยขอนแก่น จุฬาลงกรณ์มหาวิทยาลัย มหาวิทยาลัยเชียงใหม่ สภาเภสัชกรรม มหาวิทยาลัยรามคำแหง มหาวิทยาลัยอุบลราชธานี มหาวิทยาลัยสยาม เพื่อบูรณาการ ความร่วมมือแลกเปลี่ยนเชิงวิชาการ งานวิจัย นวัตกรรม และประสบการณ์ พร้อมทั้งเสริมสร้างความเข้าใจและพัฒนาองค์ความรู้ร่วมกันในทุกมิติ

### เลขาธิการฯ อย. กล่าวเพิ่มเติมว่า ที่ผ่านมา อย. มีบันทึกความร่วมมือกับเครือข่าย ทั้งภาครัฐ ภาคเอกชน และหน่วยงานภาควิชาการ มีความคืบหน้าและเกิดผลสำเร็จในหลายด้าน โดยขอขอบคุณเครือข่ายพันธมิตรทุกหน่วยงานที่ให้ความร่วมมือกับ อย. ซึ่งจะเป็นพลังสำคัญในการพัฒนาผลิตภัณฑ์สุขภาพ สู่การใช้ประโยชน์ เพิ่มศักยภาพเศรษฐกิจสุขภาพ และบูรณาการความร่วมมือทางวิชาการ การวิจัยและนวัตกรรม โดยมีเป้าหมายร่วมกันในการยกระดับการคุ้มครองผู้บริโภคด้านผลิตภัณฑ์สุขภาพ ซึ่งจะทำให้ประเทศไทยเป็นที่ยอมรับในเวทีระดับโลกและเป็นต้นแบบในด้านการคุ้มครองผู้บริโภคด้านผลิตภัณฑ์สุขภาพในระดับสากล

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 3 มีนาคม 2568 / ข่าวแจก 117 ปีงบประมาณ พ.ศ. 2568**